Nariadenie Komisie (EHS) č. 3447/90
z 28. novembra 1990,
o osobitných podmienkach poskytovania pomoci na súkromné skladovanie
ovčieho a kozieho mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 3013/89 z 25. septembra 1989 o spoločnej organizácii trhu s ovčím a kozím mäsom [1], a najmä na jeho článok 7 (5),
keďže ustanovenia nariadenia Komisie (EHS) č. 3446/90 z 27. novembra 1990, ktoré ustanovuje podrobné pravidlá pre poskytovanie pomoci na súkromné skladovanie ovčieho a kozieho mäsa [2], by sa vzhľadom na poskytnutie pomoci na súkromné skladovanie ovčieho mäsa mali dodržiavať; keďže je vhodné tieto ustanovenia doplniť alebo upraviť;
keďže článok 3 nariadenia Rady (EHS) č. 2644/80 [3] stanovuje, že ak si to vyžaduje situácia na trhu, možno obdobie skladovania skrátiť alebo predĺžiť; keďže je preto vhodné, aby sa k sume poskytovanej pomoci na určité obdobie skladovania stanovila aj výška zvýšenia alebo zníženia sumy v prípade predĺženia alebo skrátenia obdobia skladovania;
keďže predpokladané podmienky na trhu si vyžadujú ustanoviť pružnú dĺžku skladovania od troch do siedmich mesiacov;
keďže je v záujme zabezpečenia skutočných ponúk vhodné určiť minimálne množstvo, ktoré možno skladovať;
keďže sa zábezpeka 120 ECU za tonu javí ako primeraná na zabezpečenie dodržania záväzkov spojených so súkromným skladovaním;
keďže opatrenia ustanovené týmto nariadením sú v súlade so stanoviskom Riadiaceho výboru pre ovce a kozy,
PRIJALA TOTO NARIADENIE:
Článok 1
Nariadenie (EHS) č. 3446/90 sa uplatňuje podľa ustanovení tohto nariadenia.
Článok 2
1. Žiadosti v súvislosti s pomocou na súkromné skladovanie sa predkladajú intervenčným agentúram uvedeným v prílohe.
2. Obdobie, na ktoré možno ponúkať skladovanie v súvislosti s výberovým konaním, je trojmesačné. Skutočnú dobu skladovania však zvolí skladovateľ. Táto doba môže trvať najmenej od troch mesiacov najviac do siedmich mesiacov. Ak však je doba skladovania dlhšia ako tri mesiace, výška pomoci sa zvyšuje denne o 1,2 ECU za každú tonu a deň.
Článok 3
Minimálne zmluvné množstvo sú štyri tony vyjadrené v hmotnosti nevykosteného mäsa.
Článok 4
Zábezpeka je 120 ECU za tonu.
Článok 5
Toto nariadenie nadobúda účinnosť 1. decembra 1990.
Uplatňuje sa pri súkromnom skladovaní začínajúcom od uvedeného dátumu.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 28. novembra 1990